CELEX: C2005/045/55
Language: fi
Date: 2005-02-19 00:00:00
Title: Asia T-452/04: Éditions Odile Jacob SAS:n 8.11.2004 Euroopan yhteisöjen komissiota vastaan nostama kanne

19.2.2005   
            
            
               FI
            
            
               Euroopan unionin virallinen lehti
            
            
               C 45/24
            
         Éditions Odile Jacob SAS:n 8.11.2004 Euroopan yhteisöjen komissiota vastaan nostama kanne
   (Asia T-452/04)
   (2005/C 45/55)
   Oikeudenkäyntikieli: ranska
   Éditions Odile Jacob SAS, Pariisi, on nostanut 8.11.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajina ovat asianajajat Wilko van Weert ja Olivier Fréget.
   Kantaja vaatii, että ensimmäisen oikeusasteen tuomioistuin:
   
               —
            
            
               kumoaa riidanalaisen päätöksen sen vuoksi, että siinä vahvistettiin Lagarderèlle 7.1.2004 tehdyssä päätöksessä asetettujen ehtojen ja edellytysten laiminlyönti
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja riitauttaa komission 30.7.2004 tekemän päätöksen, joka koski Wendel Investissementin hyväksymistä Lagardèren luovuttamien omaisuuserien ostajaksi keskittymän julistamisesta yhteismarkkinoilla ja ETA-sopimuksen toimintaan soveltuvaksi 7.1.2004 tehdyn komission päätöksen (1) (jäljempänä yhteismarkkinoille soveltumista koskeva päätös) mukaisesti. Keskittymä sallittiin sillä edellytyksellä, että Lagardère luovuttaa tietyt eli Editisin omaisuuserät. Kantaja esitti tarjouksen Editisin lunastamisesta siinä menestymättä.
   Kantaja esittää kanteensa tueksi ensiksikin, että riidanalainen päätös oli tehty sellaisen asiamiehen selontekoon perustuen, jota ei ollut valtuutettu yhteismarkkinoille soveltumista koskevan päätöksen liitteessä II olevan 15 kohdassa asetettujen edellytysten mukaisesti. Kantajan mukaan kyseinen asiamies ei ollut riippumaton erityisesti Editisistä, mikä oli vastoin Lagardèrelle yhteismarkkinoilla soveltumista koskevassa päätöksessä asetettua velvollisuutta.
   Kantaja väittää toiseksi, että komissio on laiminlyönyt velvollisuutensa valvoa Editisin luovutustoimenpiteitä, kun se sallinut käyttää sellaista toiminnan jatkajien valintamenettelyä, joka on syrjivä ja kilpailunvastainen. Kantajan mukaan komission olisi pitänyt vaatia potentiaalisten jatkajien avointa, objektiivista kilpailua, joka ei ole syrjivä. Komission ei myöskään pitäisi hyväksyä Lagardèren ja potentiaalisten jatkajien, joihin kantaja kuuluu, luottamuksellisuutta koskevan sopimuksen ehtoja, koska ne estävät viimeksi mainittuja saattamasta asiaa oikeuskäsittelyyn. Kantaja väittää myös, että komission olisi pitänyt puuttua asiaan menettelyn korjaamiseksi, kun kantaja kiinnitti sen huomion siihen, että EY:n perustamissopimuksen kilpailusääntöjä rikottiin. Lopuksi komissio on evännyt kantajalta sen vähimmäissuojan, johon se katsoi olevansa oikeutettu kolmantena osapuolena.
   Kolmanneksi kantaja vetoaa siihen, että komissio on tehnyt ilmeisen virheen arvioidessaan, onko yhteismarkkinoille soveltuvuutta koskevassa päätöksessä asetettuja toiminnan jatkajaa koskevia edellytyksiä noudatettu. Kantajan mukaan jatkaja ei ole sellainen toimija, joka soveltuu palauttamaan toimivan kilpailun tilanteen.
   Viimeiseksi kantaja vetoaa siihen, että perusteluvelvollisuus on laiminlyöty.
   
      (1)  Asia N:o COMP/M.2978 – Lagardère/Natexis/VUP (EYVL L 125, s. 54)